Mayo 28, domingo
Diosan jan uñjkay yänakapajj jupan luratanakap toqew uñachtʼayasi. Qhanpachwa uñachtʼayasi kunapachatejj aka oraqejj luratäkäns ukürutpacha jupajj Diosätapa, chʼamapajj jan tukuskirirakïtapa (Rom. 1:20).
Jehová Diosajj kunja munasirisa ukjja, kunayman toqetwa uñjtanjja. Amuytʼañataki, alajjpachajj wali suma lurtʼatawa. Ukanjja walja millón millón galaxianakaw utji, sapa galaxianjja millón millón warawaranaka ukhamarak planetanakaw utji. Jiwasajj jakktan uka galaxiajja, Vía Láctea satawa, ukan mä jachʼa warawaraw utji, ukasti Inti satawa. Janitï Intejj utjkaspa ukhajja, aka Oraqen janiw jakañajj utjkaspati. Ukanakajj Jehová Dios sapaki wali chʼamanïtapa, yatiñanïtapa ukhamarak munasirïtapwa uñachtʼayi. Chʼojjña alinaka utjañapatakisa, animalanaka, ukhamaraki jaqenaka jakañapatakisa Jehová Diosajj wali sumwa aka Oraq lurtʼawayi. Nayrïr awk taykasarojja, mä suma jardinwa jakapjjañapatak churäna. Jupanakajja, jan juchanïpjjatap laykojj suma amuyuni, jan usuntiri ukhamäpjjänwa, wiñayatakiw jakapjjarakispäna (Apo. 4:11). Bibliajj Jehová Diosat akham siwa: “Jaqenakarusa, uywanakarus manqʼañ churiri[wa]: khuyapayasiñapajj wiñayawa” sasa (Sal. 136:25). w15 11/15 3:7, 8
Mayo 29, lunes
Nayajj sapürupuniw jumanakampïskta (Mat. 28:20).
Yatiyañatak yanaptʼanakjja Jesusaw churistu. Uka yanaptʼanakat yaqhepajj mä qawqha tiempokiw apnaqasiwayi, yaqhepasti jichhakamaw apnaqasiski. Ukampis ukanakajj sum yatiyañatakiw yanaptʼawayistu. Amuytʼañataki, Yatiyañataki tarjetanakampiw jilat kullakanakajj 1933 maran yatiyañ qalltapjjäna. Ukaw nayrïr kuti mistupkäna ukanakarojj yanaptʼäna. Uka jiskʼa tarjetanakanjja, Bibliat apstʼat mä qawqha arunakaw qellqtʼatäna. Yatiyañataki tarjetanakajj Diosan arunakap yatiyañan wal yanaptʼawayi. Janïr uka tarjetanakajj utjkäna ukhajja, yaqhep jilat kullakanakajj jaqenakar yatiyañ walsa munapkchïnjja, ajjsarayasiñat janiw kun sañs yatipkänti. Ukampis yaqhep jilat kullakanakajj jan ajjsartʼasaw kuntï yatipkäna uk mä qawqha minutonakan jaqenakar sapjjerïna. Jupanakasti awisajj jan sum amuytʼasaw kuns arsupjjerïna. Yatiyañataki tarjetanakajja, mä qawqha arunakampi wali qhana yatiyañatakiw jilat kullakanakar yanaptʼawayi. w15 11/15 5:3-6
Mayo 30, martes
[Jehová] Tatitun sutip jachʼar aptapjjam (Sal. 148:13).
Traducción del Nuevo Mundo Biblian walja kutiw Diosan sutipajj uñsti. Ukhamasti Diosajja, sutipajj Biblianakan uñstaspa ukat jachʼañchasirakispa ukwa muni (Éxo. 3:15; Sal. 83:18; Isa. 42:8; 43:10; Juan 17:6, 26; Hech. 15:14). Jehová Diosajja, sutipajj nayra qellqatan uchasiñapatakiw Biblia qellqerinakarojj qollan ajayupampi yanaptʼäna (Eze. 38:23, NM). Ukhamasti, khitinakatï Diosan sutipa Biblianakan jan uchañ munapki ukanakajja, Diosar jan respetapjjatapwa uñachtʼayapjje. Jichhürunakanjja, nayra qellqatanakajj jukʼampiw jikjjatasiwayi, uka qellqatanakanjja Diosan sutipajj walja kutiw uñsti. Inglés arur jaqokipata Traducción del Nuevo Mundo Bibliajj wasitat uñakipasiwayki ukanjja, 7.216 kutiw Diosan sutipajj uñsti, 1984 maran mistkäna uka Bibliat sipansa sojjta cheqampinwa uñsti. ¿Kunatsa ukhampi yapjjatasiwaypacha? Rollos del mar Muerto qellqatajj jichhanakaki jikjjatasiwayki ukanjja, 1 Samuel 2:25; 6:3; 10:26; 23:14, 16 cheqanakampinwa Diosan sutipajj uñsti, ukatwa yapjjatasiwayi. Maysa toqetjja, nayra qellqatanakat sum yatjjatasajj Jueces 19:18 qellqatansa Diosan sutipajj uchasiwayarakiwa. w15 12/15 2:5, 6
grn_Latn ayr_Latn ayr_Latn grn_Latn ayr_Latn ayr_Latn grn_Latn ayr_Latn ayr_Latn